《送许静峰备兵清源》
明代·余继登

古人勖明德，今人惜离居。离居岂不惜，明德良足图。

烈风吹征衣，送君城南隅。君行向清源，坐拥双熊车。

清源何壮哉，交交名利途。帆樯下大河，车马纷长衢。

厨传日丰盈，田野日荒芜。昔予疲行役，过此长太吁。

对食不能餐，单车屏前驱。今岂异昔时，民或益以瘉。

宪府自崇邃，安能顾田庐。谁为洒春霖，一使劳者苏。

君负彩凤姿，况握竹虎符。行当念穷黎，宁复甘华腴。

先哲有遗言，示我以良谟。诗人戒戎作，大易谨衣袽。

君行慎勉旃，于以慰区区。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。